Ja ri Juan ri avalcual ri xtinabeyaj chuvech ri Ajaf,* y xticuje ruchuka ri Lokolaj Espíritu riquin, achel xcuje riquin ri profeta Elías,* richin xtuon chique ri teej-tataaj chi xquecajo ri calcual,* y richin xtuon chique ri man yeniman ta tzij chi xtitzolij-pe cánima chupan ri bey quichin ri choj quicaslen. Quiri xtuon richin nuchojmirisaj-apu cánima jun tinamit ri xticajo xtiquien ri nurayij ri Ajaf, xcha ri ángel.